钦定古今图书集成/方舆汇编/职方典/第1113卷 > 《楚纪序》廖道南
## 钦定古今图书集成/方舆汇编/职方典/第1113卷 > 《楚纪序》廖道南

惟皇履极二十有四载秋八月望，道南撰《楚纪》成。先
是，中丞车公纯、柱史伊公敏生巡视衡潭，谘诹蒲里，
若曰：“昔者司马子长留滞周南，乃撰《史记》；君实屏居
涑水，乃撰《通鉴》。子旧太史氏也，藏修山泽，近十年矣，
所著惟何？”道南瞿然曰：“夫何知，夫何言！仆夙侍讲筵，
载笔史局，庄诵奎藻，纵观秘书，窥厥奥矣。夫皇祖开”
天，率虎旅于鄂渚，江汉底平，时则祖训有垂，帝典有
述，先天而天不违也。皇上统天御极，龙飞于郢邸，翼
轸扬辉，时则“大典”有书，大狩有录，后天而奉天，时若
也。仁人事天如事亲，孝子事亲如事天。是故纪皇运，
钦天道也，尊其所尊也；“纪国基，本天潢”也，亲其所亲
也。太上立德，其次立功，有德必征诸献，有功必懋诸
庸。是故纪征献，承天宠也；彰有德也；纪懋庸，隆天施
也；奏迺功也。修德斯可以凝道，修词而后能成章。是
故纪崇道，率天性也；宗正学也；纪昭文，焕天纬也；贲，
文明也。观诸天以察变，观诸人以化成。察时必要于
审几，审几必资于慎虑。是故纪孚谏，敕天命也；谨时
几也；纪稽谋，体天心也，协幽明也。“处变知节，变极乃
通；随时视履，履正斯顺。”“是故纪树节”，循天理也，不失
厥常也；“纪经变”，偕天行也，不紊厥序也。履坦者尚贞
于幽人，守贞者登明於哲后。“是故纪考履”，植天粹也，
厥行惟醇也。“纪阐幽”，绍天明也，厥类惟彰也。履粹斯
名显矣；幽阐斯风动矣。“是故纪登绩”，代天工也；厥绩
用熙也。纪穆风鸣，天籁也，厥声用宏也。惟天有象，圣
人则之，以通神明之德；惟圣有则，学者准之，以造圣
贤之域。是故圣人以天自处而天道成，君子以圣为
则而人道尽，故终之以景则焉。《易》曰：“乾元用九，乃见
天则。”此之谓也。仆又闻之，人臣为利禄而效忠，则其
忠必不尽；君子为名誉而为善，则其善必不成。是故
有心于为文，未必因文以见道；无心而悟道，容或积
久而成章。盖尝奉敕管校《列圣宝训》、“实录”，有以见皇
祖丕显之谟；奉谕编葺御书文札，有以见皇上丕承
之烈；暨修《祀仪成典》及《大明会典》，有以见圣祖神孙
天人合一之文。矧兴都肇基，通九域为一家；圣神启
祚，通万象为一体。先圣后圣，其揆一也。窃不自揣，竭
精殚思，九年于兹，夙兴摛管，夜分抽笈，丘壑在望，汗
牛匪劳，畎亩不忘，测蠡为慰。往不可追，来或续焉，愚
者千虑，或一得焉。观诸杜佑《通典》，郑樵《通志》，率皆矢
忠，乃克就绪。所以仰焕乾精，上徽帝藻，幽赞神理，明
融物化。通天人为一机，精斯会矣；通古今为一息，神
斯契矣；通物我为一致，化斯溥矣。是故肇于《通纪》之
成也。赘兹俚言，以识岁月云尔